ವಿದ್ಯಾರ್ಥಿನಿಯ ಉನ್ನತ ವ್ಯಾಸಾಂಗಕ್ಕೆ ನೆರವಾದ ನಟ ಪ್ರಕಾಶ್ ರಾಜ್ ಹೈದರಾಬಾದ್: ಲಾಕ್ಡೌನ್ ಸಂದರ್ಭದಲ್ಲಿ ವಲಸೆ ಕಾರ್ಮಿಕರನ್ನು ಅವರ ಮನೆಗಳಿಗೆ ತಲುಪಿಸುವಲ್ಲಿ ಪ್ರಮುಖ ಪಾತ್ರ ವಹಿಸಿದ್ದ ನಟ ಪ್ರಕಾಶ್ ರಾಜ್, ಇದೀಗ ಆಂಧ್ರಪ್ರದೇಶ ಮೂಲದ ವಿದ್ಯಾರ್ಥಿಯೊಬ್ಬಳ ಉನ್ನತ ವ್ಯಸಾಂಗಕ್ಕೆ ನೆರವು ನೀಡಿ ಮತ್ತೊಮ್ಮೆ ಹೃದಯ ಶ್ರೀಮಂತಿಕೆ ಮೆರೆದಿದ್ದಾರೆ. ಪಶ್ಚಿಮ ಗೋದಾವರಿಯ ಕುಗ್ರಾಮವೊಂದರ ನಿವಾಸಿಯಾಗಿರುವ ಚಂದನಾ ಎಂಬ ವಿದ್ಯಾರ್ಥಿನಿ ಕಂಪ್ಯೂಟರ್ ಸೈನ್ಸ್ನಲ್ಲಿ ಪದವಿ ಪಡೆದಿದ್ದಾರೆ. ಮೆರಿಟ್ ವಿದ್ಯಾರ್ಥಿನಿಯಾಗಿರುವ ಚಂದನಾ, ಲಂಡನ್ನ ಪ್ರತಿಷ್ಠಿತ ಸ್ಯಾಲ್ಫರ್ಡ್ ವಿಶ್ವ ವಿದ್ಯಾಲಯದಲ್ಲಿ ಉನ್ನತ ಮಟ್ಟದ ವ್ಯಾಸಾಂಗಕ್ಕೆ ಆಯ್ಕೆಯಾಗಿದ್ದರು. ಆದರೆ, ಕಳೆದ 9 ವರ್ಷಗಳ ಹಿಂದೆ ತಂದೆಯನ್ನು ಕಳೆದುಕೊಂಡು ತಾಯಿ ಮತ್ತು ಸಹದೋರಿಯೊಂದಿಗೆ ಬದುಕು ನಡೆಸುತ್ತಿರುವ ಚಂದನಾರ ಕುಟುಂಬದ ಆರ್ಥಿಕ ಸ್ಥಿತಿ ಮಾತ್ರ ಇದಕ್ಕೆ ಪೂರಕವಾಗಿರಲಿಲ್ಲ. ಉನ್ನತ ಮಟ್ಟದ ಓದಿನ ಕನಸು ಹೊತ್ತಿದ್ದ ಚಂದನಾ ದಿಕ್ಕು ತೋಚದೆ ಸಹಾಯಕ್ಕೆ ಹಲವರನ್ನು ಸಂಪರ್ಕಿಸಿದ್ದಾರೆ. ಆಕಸ್ಮಿಕವಾಗಿ ಚಂದನಾರ ವಿಚಾರ ನಟ ಪ್ರಕಾಶ್ ರಾಜ್ ಕಿವಿಗೆ ಬಿದ್ದಿದೆ. ಸುದ್ದಿ ತಿಳಿದ ಕೂಡಲೇ ಯುವತಿಯ ನೆರವಿಗೆ ಧಾವಿಸಿದ ಹಿರಿಯ ನಟ, ವಿದೇಶದಲ್ಲಿ ಚಂದನಾರ ವಾಸ್ತವ್ಯ ಹಾಗೂ ಟ್ಯೂಶನ್ಗೆ ಅಗತ್ಯವಿದ್ದ ಹಣವನ್ನು ಪಾವತಿಸಿದ್ದಾರೆ. ಸದ್ಯ ಹೈದರಾಬಾದ್ನಲ್ಲಿ ತೆಲುಗು ಚಿತ್ರವೊಂದರ ಚಿತ್ರೀಕರಣದಲ್ಲಿ ತೊಡಗಿಕೊಂಡಿರುವ ಪ್ರಕಾಶ್ ರಾಜ್ ಅವರನ್ನು ತನ್ನ ತಾಯಿ ಹಾಗೂ ಸಹೋದರಿಯೊಂದಿಗೆ ಭೇಟಿಯಾಗಿರುವ ಚಂದನಾ. ತಂದೆಯ ಸ್ಥಾನದಲ್ಲಿ ನಿಂತು ಸಹಾಯ ಮಾಡಿದ್ದಕ್ಕೆ ಧನ್ಯವಾದ ಎಂದಿದ್ದಾರೆ.